Hóé die sakelandskap gaan lyk vir kleinsakeondernemings in die nadraai van die covid-19-krisis is nog duister. Die besluite wat entrepreneurs en sakelui nóú maak, kan egter bepalend wees oor watter ondernemings weer hulle deure gaan oopmaak ná die staat van inperking, en wie nie.
Ivor Price, ’n bekende uitsaaier en aanbieder van die seminaar, sê die AHi-inisiatief beloof om entrepreneurs te help om hulle voete ná covid-19 te vind. Dit bied ook raad oor die uiteenlopende hulppakkette wat tans vir klein-, medium- en makro-ondernemings op die tafel is.
Volgens dr. Willie Cilliers, voorsitter van die AHi Wes-Kaap, is die belangrikheid van die webinaar eerstens om besighede in te lig oor die huidige ekonomiese situasie in Suid Afrika. Dit volg ná die waarskuwing van die miljardêr Johann Rupert dat die coronavirus-pandemie nie bloot ’n ekonomiese insinking veroorsaak het nie, maar ook ’n algehele herbelyning van die ekonomiese stelsel.
Die sluiting van besighede, wat ook bykans 80% van die AHi Wes-Kaap se lede-besighede direk raak, gaan ‘n uiters nadelige invloed op die ekonomie teweegbring, met versekerde werksverliese op groot skaal. Die hulppakkette wat vir besighede aangebied is, word oorval met aansoeke, soveel so dat die aanlyn-aansoekportale dit nie kan hanteer nie. Die vereistes en moontlike hulp is ook nie altyd duidelik nie.
Cilliers sê: “Die AHi Wes-Kaap is van mening dat die bedrae beskikbaar glad nie aan die vraag sal kan voldoen nie en daar moet dus nie baie hoop daarop geplaas word nie. Bykans 90% van alle onlangse navrae deur die AHi-inbelsentrum handel oor die prosesse vir die eis van werkloosheidsversekering (WVF) asook die platforms vir hulppakette wat nie werk nie.”
Hy beklemtoon egter dat dit vir die AHi Wes-Kaap uiters belangrik is om nou die fokus te verskuif na 1 Mei 2020, en wat gaan gebeur indien besighede toegelaat word om hulle deure weer te open vir besigheid.
“Heelwat van die perke wat kleinsakemense weerhou het daarvan om met oorgawe in die digitale ekonomie in te klim, is verwyder deur hierdie krisis. Ons is nou almal gewoond daaraan om aanlyn te werk en te leef. Hierdie ontwrigting dui vir die eienaars van tradisionele ondernemings die weg aan na die geleenthede wat die aanlynwêreld vir hulle kan inhou.”